'द ट्रिब्यून' ने अपनी एक रिपोर्ट में दावा किया था कि व्हॉट्सऐप जैसे सोशल प्लेटफॉर्म पर अज्ञात लोग पांच सौ रुपये में आधार डेटा बेच रहे हैं. यूआईडीएआई ने डेटा लीक होने की रिपोर्टों को ख़ारिज़ किया है.चारा घोटाले में साढ़े तीन साल की सज़ा पाने वाले बिहार के पूर्व मुख्यमंत्री लालू प्रसाद यादव जेल में बाग़वानी करेंगे. दैनिक जागरण की एक रिपोर्ट के मुताबिक लालू ने मांग की थी कि उन्हें बाग़वानी का काम दिया जाए. अख़बार ने सू्त्रों के हवाले से बताया है कि जेल प्रशासन इसके लिए तैयार हो गया है. अख़बार के मुताबिक, लालू ने जेलर से कहा है कि जेल में बाग़वानी सुधर जाएगी.उत्तर प्रदेश हज समिति दफ़्तर की दीवार को भगवा रंगने पर हुए विवाद के अगले दिन ही दीवार का रंग बदल दिया गया.दीवार को दोबारा पीले रंग में पोत दिया गया है. हज समिति का कहना है कि भगवा पुताई करने वाले ठेकेदार के ख़िलाफ़ कार्रवाई की जा रही है. 'इंडियन एक्सप्रेस' की रिपोर्ट के मुताबिक, हज समिति ने ठेकेदार पर अनुशासनात्मक कार्रवाई करने पर विचार किया है. हज समिति की दीवार को भगवा पोत दिए जाने का उत्तर प्रदेश के उलेमाओं ने विरोध किया था. समाजवादी पार्टी ने इसे रंगों की राजनीति कहा था. टाइम्स ऑफ़ इंडिया की एक रिपोर्ट के मुताबिक देहरादून में एक व्यक्ति ने बीजेपी के कार्यालय पर ज़हर खाकर आत्महत्या करने की कोशिश की. हलद्वानी से आए ये ट्रांसपोर्टर जीएसटी से परेशान थे.  44 वर्षीय प्रकाश पांडे ने मंत्री सुबोध उनियाल के जनता दरबार में पहुंचकर कहा कि जीएसटी से परेशान होकर उन्होंने ज़हर खा लिया है.  पांडे को दून अस्पताल ले जाया गया जहां उन्हें आईसीयू में भर्ती कर लिया गया. बाद में उन्हें निजी अस्पताल में भर्ती करा दिया गया. (बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)